**Սպիտակ համայնքի ղեկավար Քաջայր Նիկողոսյանի շնորհավորական ուղերձը՝ Հայոց բանակի կազմավորման 32-ամյակի առթիվ**

\_\_\_\_\_\_\_\_\_\_\_\_\_\_\_\_\_\_

 Հարգելի՛ հայրենակիցներ, Սպիտակ համայնքի սիրելի՛ բնակիչներ,

Ջերմորեն շնորհավորում եմ մեր պետության, պետականության և պատմության համար կարևորագույն տոնի՝ Հայոց բանակի օրվա առթիվ:

 Հայաստանի Հանրապետության նորագույն պատմության էջերում փառահեղ տառերով է գրված այս օրը: Հայոց բանակը կազմավորվեց հայի արյան, կամքի և քաջության շնորհիվ և այսօր էլ քայլում է զարգացման ուղով:

Ցավոք, այն այսօր շարունակում է անցնել պատերազմների բովով՝ արյան և բազկի ուժով պաշտպանելով Հայրենիքն ու բոլորիս խաղաղությունը:

 Այսօր սահմանին կանգնած առյուծներն արթուն են, որ մենք խաղաղ քնենք:

Հպարտորեն պետք է նշեմ, որ հայրենիքի պաշտպանության համար մղվող կենաց-մահու պայքարում անձնվիրաբար մարտնչել են նաև սպիտակցի զինվորները: Նրանցից շատերն անմահացել են՝ հանուն հայրենիքի հավերժության, շատերը մինչև վերջ պատվով կատարել մարտական խնդիրներն ու վերադարձել են տուն: Այսօր էլ սպիտակցի երիտասարդները շարունակում են համալրել երկրի պաշտպանների շարքերը՝ հոգիներում փայփայելով հայոց պետականությունը:

 Խոնարհվում եմ ընկած բոլոր հերոսների շիրիմների և նրանց ծնողների առաջ, սխրանքները սրտերում թաքցրած և տուն վերադարձած արծիվների առաջ, Հայոց բանակի սպաների և զինվորների առաջ: Ամո՛ւր եղեք, մեր քաջարի՛ տղաներ և աղջիկներ, իսկ մենք խոստանում ենք միասնություն, որպեսզի ձեր թիկունքն ամուր լինի:

 Ամրություն ձեր բազուկներին, հաղթություն զենքին և խաղաղ երկինք:

 Կեցցե՛ Հայոց բանակը, փա՛ռք Հայաստանի Հանրապետությանը: